PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/ZK/3/1/035	Bratislava 30. 5. 2007 

	Protimonopolný úrad Slovenskej republiky, odbor koncentrácií v správnom konaní číslo 0034/OK/2007 začatom dňa 4. 5. 2007 na základe oznámenia koncentrácie podnikateľom AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska, zastúpeným advokátkou JUDr. Katarínou Pecnovou so sídlom na Nám. SNP 15, 811 06 Bratislava vo veci koncentrácie podnikateľov AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska a MedImmune Inc., so sídlom One Medlmmune Way, Gaithersburg, MD 208 78, Spojené štáty americké

	rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska a MedImmune Inc., so sídlom One Medlmmune Way, Gaithersburg, MD 208 78, Spojené štáty americké na základe Zmluvy a plánu koncentrácie, uzatvorenej medzi Medimmune, Inc., AstraZeneca PLC a AstraZeneca Biopharmaceuticals Inc. dňa 22. apríla 2007  z a s t a v u j e,  pretože dôvod na konanie nebol daný.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 04.05.2007 doručené listom zaevidovaným pod číslom 1761/2007 oznámenie koncentrácie, v ktorom podnikateľ AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska (ďalej len „AstraZeneca PLC“), zastúpený advokátkou JUDr. Katarínou Pecnovou so sídlom na Nám. SNP 15, 811 06 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej výlučnej kontroly podnikateľa Astrazeneca PLC nad podnikom podnikateľa MedImmune Inc., so sídlom One Medlmmune Way, Gaithersburg, MD 208 78, Spojené štáty americké (ďalej len „MedImmune Inc.“), prostredníctvom dcérskej spoločnosti AstraZeneca Biopharmaceuticals Inc., na základe Zmluvy a plánu koncentrácie, uzatvorenej medzi MedImmune, Inc., AstraZeneca PLC a AstraZeneca Biopharmaceuticals Inc. dňa 22. apríla 2007 (ďalej len „Zmluva“).
Listom právneho zástupcu, zaevidovaným na úrade dňa 18. 5. 2007 pod číslom 1914/2007 bolo úradu doručené odvodené splnomocnenie pre advokátsku koncipientku Mgr. Petru Novotnú.

V predmetnom oznámení koncentrácie sa okrem iného uvádzajú nasledujúce skutočnosti:

- „AstraZeneca Biopharmaceuticals Inc. je dcérska spoločnosť nepriamo výlučne vlastnená spoločnosťou AstraZeneca PLC. AstraZeneca Biopharmaceuticals Inc. bola založená na účely uskutočnenia transakcie, na základe ktorej má spoločnosť AstraZeneca PLC nadobudnúť výlučnú kontrolu nad spoločnosťou MedImmune, Inc.

- Po tom ako spoločnosť AstraZeneca PLC nadobudne prostredníctvom AstraZeneca Biopharmaceuticals Inc. výlučnú kontrolu nad MedImmune, Inc., AstraZeneca Biopharmaceuticals Inc. a MedImmune, Inc. majú v úmysle sa zlúčiť. Nástupníckou spoločnosťou po zlúčení bude MedImmune, Inc., ktorej výlučným vlastníkom bude AstraZeneca PLC.

- Na základe Zmluvy uskutočnila spoločnosť AstraZeneca Biopharmaceuticals Inc. dňa 3. mája 2007 ponuku na odkúpenie všetkých kmeňových akcií spoločnosti MedImmune, Inc. od jej akcionárov (ďalej len „Ponuka“). Lehota na prijatie Ponuky akcionármi uplynie 31. mája 2007, ak nebude predĺžená za podmienok stanovených v Zmluve. Na základe Ponuky má spoločnosť AstraZeneca Biopharmaceuticals Inc. nadobudnúť všetky kmeňové akcie spoločnosti MedImmune, Inc. spolu s právami spojenými s prednostnými akciami.

- Predstavenstvo spoločnosti MedImmune, Inc. jednohlasne (i) rozhodlo, že Zmluva, ponuka, následné zlúčenie a všetky transakcie predpokladané Zmluvou sú odporúčané, správne a v najlepšom záujme akcionárov spoločnosti MedImmune, Inc. (ii) schválilo Zmluvu a všetky transakcie ňou predpokladané, vrátane Ponuky a následného zlúčenia a (iii) odporučilo akcionárom spoločnosti MedImmune, Inc. prijať ponuku a predať akcie.

- Spoločnosť AstraZeneca Biopharmaceuticals Inc. sa zaviazala za podmienok uvedených v Ponuke kúpiť všetky akcie, vo vzťahu ku ktorým akcionári Ponuku platne prijali pred uplynutím vyššie uvedenej lehoty (ďalej len „nadobúdané akcie“).

- Povinnosť spoločnosti AstraZeneca Biopharmaceuticals Inc. kúpiť Nadobudnuté Akcie a zaplatiť za ne kúpnu cenu je viazaná na viaceré odkladacie podmienky stanovené v Ponuke. Najdôležitejšie odkladacie podmienky sú: (i) Nadobúdané Akcie (spolu so všetkými akciami vo vlastníctve Skupiny AstraZeneca PLC) predstavujú viac ako 50 % všetkých (a) už vydaných kmeňových akcií MedImmune, Inc. a (b) akcií, ktoré bude spoločnosť Medlmmune povinná vydať na základe opčných listov, opcií a iných cenných papierov vymeniteľných za akcie (ďalej ako „Minimálna podmienka“) (AstraZeneca PLC predpokladá, že Minimálna podmienka bude splnená za predpokladu, že Ponuka bude prijatá približne vo vzťahu k 142.320.807 akciám) a (ii) získanie súhlasných rozhodnutí príslušných úradov na ochranu hospodárskej súťaže v USA a zahraničí. Z uvedeného vyplýva, že jednou z odkladacích podmienok nadobudnutia Nadobúdaných akcií na základe Ponuky a zaplatenia kúpnej ceny za ne je aj súhlas Úradu.

- V prípade, že niektorá z podmienok stanovených v Ponuke nebude splnená, AstraZeneca Biopharmaceuticals Inc. môže predĺžiť lehotu na prijatie Ponuky, a to vždy najviac o 10 dní, najviac však do 31. decembra 2007. Počas takto predĺženej lehoty na prijatie ponuky majú akcionári právo Ponuku prijať. Povinnosť spoločnosti AstraZeneca Biopharmaceuticals Inc. kúpiť Nadobúdané Akcie a zaplatiť za ne kúpnu cenu v zmysle Ponuky vznikne až  po uplynutí takto predĺženej lehoty na prijatie Ponuky. Bez ohľadu na vyššie uvedené, ak spoločnosť AstraZeneca Biopharmaceuticals Inc. nekúpi Nadobudnuté Akcie do 1. júla 2007, akcionári môžu prijatie ponuky kedykoľvek po tomto dátume odvolať.“

	Na základe predmetného oznámenia začalo dňa 4. 5. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov AstraZeneca PLC a MedImmune, Inc., o čom úrad prostredníctvom právneho zástupcu informoval oznamovateľa koncentrácie listom číslo 1794/PMÚ SR/2007 zo dňa 9. 5. 2007.

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 9. 5. 2007 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Po predložení podkladov a informácií týkajúcich sa vzniku koncentrácie a toho, či predmetná koncentrácia podlieha kontrole úradu zistil, že sa nejedná o koncentráciu, ktorá podlieha kontrole úradu, nebol už dôvod, aby úrad účastníka konania vyzval na predloženie všetkých náležitostí podľa § 10 ods. 12 zákona a Vyhlášky. 

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Spoločnosť AstraZeneca PLC

Bola ako verejná akciová spoločnosť založená podľa práva Spojeného kráľovstva Veľkej Británie a Severného Írska a je zapísaná v Registri obchodných spoločností pre Veľkú Britániu a Wales pod číslom 2723534.
Spoločnosť AstraZeneca PLC je farmaceutická spoločnosť pôsobiaca priamo alebo nepriamo prostredníctvom svojich dcérskych spoločností, pričom má 27 výrobných jednotiek v 20 štátoch (spolu ako „Skupina AstraZeneca“). Činnosť Skupivy AstraZeneca zahŕňa vývoj, výrobu a distribúciu humánnych liekov v rôznych oblastiach medicíny. Medzi výrobky Skupiny AstraZeneca patria onkologické, respiračné kardiovaskulárne, protizápalové, protiinfekčné a iné lieky ako napríklad Pulmicort, Arimidex, Cestor, Symbicort a ďalšie. 

Na trhu Slovenskej republiky spoločnosť AstraZeneca PLC pôsobí prostredníctvom:

- nepriamo vlastnenej dcérskej spoločnosti AstraZeneca UK Limited, Veľká Británia, ktorá predáva výrobky Skupiny AstraZeneca zákazníkom na území Slovenskej republiky,
- AstraZeneca AB, organizačná zložka, ktorá je organizačnou zložkou spoločnosti AstraZeneca UK Limited. AstraZeneca AB, organizačná zložka však nepredáva výrobky Skupiny AstraZeneca. Predmetom jej činnosti je len reklamná a propagačná činnosť a prieskum trhu.

Na základe uvedeného úrad dospel k záveru, že spoločnosť AstraZeneca PLC je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Spoločnosť Medlmmune, Inc.

	bola ako verejná akciová spoločnosť založená podľa práva štátu Delaware. Do obchodného registra bola zapísaná pod pôvodným názvom Molecular Vaccines, Inc. dňa 29. 6. 1987.

	Spoločnosť Medlmmune, Inc. je biotechnologická spoločnosť, ktorá má zariadenia v Spojených štátoch amerických, Holandsku a Veľkej Británii pre výrobu bunkových kultúr týkajúcich sa infekčných, onkologických a zápalových ochorení. Spoločnosť Medlmmune, Inc. sa zaoberá výskumom, vývojom a výrobou farmaceutických výrobkov, vrátane výrobkov na liečbu respiračných chorôb. Jej zámerom je vykonávať tieto činnosti nezávisle, využívajúc svoje možnosti a technológie vo výskume a vývoji v oblasti infekčných a nákazlivých chorôb a vedľajších účinkov liečby rakoviny. 

	Ako sa uvádza v oznámení, spoločnosť Medlmmune, Inc. nemá na území Slovenskej republiky žiadnu dcérsku spoločnosť, ani žiadnu organizačnú zložku. Na trhu Slovenskej republiky spoločnosť nepôsobí ani prostredníctvom dovozov. Spoločnosť MedImmune, Inc. predáva svoje výrobky  spoločnostiam Abbot a Schering-Plough, ktoré potom podľa svojho vlastného výberu predávajú výrobky MedImmune, Ing. v Slovenskej republike. Tieto spoločnosti nedostávajú inštrukcie a nie sú nijako pri predaji usmerňované. Abbot a Schering-Plough môžu voľne distribuovať výrobky Synagis a Ethyol kdekoľvek na svete mimo Spojených štátov amerických. Výška obratu dosiahnutého na trhu Slovenskej republiky predajom týchto výrobkov prostredníctvom tretích strán (Abbot a Schering-Plough) je však zanedbateľná.

Na základe uvedených skutočností úrad dospel k záveru, že spoločnosť AstraZeneca PLC je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Úrad v prvom kroku zisťoval, či sa jedná o koncentráciu a či by táto koncentrácia podliehala kontrole úradu.

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	V prvom kroku úrad analyzoval právny titul vzniku oznámenej koncentrácie, pričom vychádzal z podkladov a informácií účastníka správneho konania predložených prostredníctvom právneho zástupcu.

	Ako už bolo uvedené vyššie, účastník konania AstraZeneca PLC  ako právny titul vzniku koncentrácie v oznámení uvádza Zmluvu, na základe ktorej AstraZeneca PLC získa kontrolu nad spoločnosťou Medlmmune, Inc., čo opätovne uvádza aj v liste zaevidovanom na úrade dňa 18. 5. 2007 pod číslom 1914/2007. Na podporu tohto tvrdenia v predmetnom liste oznamovateľ odkazuje na nižšie uvedené podmienky Zmluvy.

	„Spoločnosť Medlmmune má podľa článku 8.02 Zmluvy povinnosť poskytnúť spoločnosti AstraZeneca PLC informácie o svojej činnosti, zamestnancoch a všetky ďalšie informácie, ktoré spoločnosť Astrazeneca PLC môže rozumne požadovať, ako aj umožniť prístup k účtovným knihám a iným finančným dokumentom. Zo zmluvy teda vyplýva vysoký stupeň informovanosti spoločnosti AstraZeneca PLC o spoločnosti Medlmmune.

	Podľa článku 7.01 Zmluvy spoločnosť Medlmmune má povinnosť získať predchádzajúci súhlas spoločnosti AstraZeneca PLC pri rozhodovaní o zásadných otázkach jej činnosti i činnosti jej dcérskych spoločností. Tento zmluvný záväzok má za cieľ udržiavať faktický a právny stav v spoločnosti Medlmmune do času, kým spoločnosť AstraZeneca Biopharmaceuticals nadobudne v Zmluve dohodnutý počet akcií Medlmmune.“

	„Zavŕšenie procesu nadobudnutia kontroly samotnou spoločnosťou AstraZeneca PLC nad Medlmmune je podmienené splnením viacerých odkladacích podmienok dohodnutých v článku 2.01 (b) a prílohe 1 Zmluvy. Týmito najdôležitejšími odkladacími podmienkami predkladanými v Zmluve sú (i) získanie súhlasu úradov na ochranu hospodárskej súťaže vo viacerých krajinách, v ktorých bola koncentrácia oznámená a (ii) získanie najmenej 50 % akcií Medlmmune (k tomu bližšie pozri bod 18 Oznámenia koncentrácie) spoločnosťou AstraZeneca Biopharmaceuticals na základe verejnej ponuky na odkúpenie všetkých kmeňových akcií od akcionárov spoločnosti Medmmune (ďalej len „Verená Ponuka“)..

	Verejná ponuka podľa Zmluvy nie je jednostranným úkonom spoločnosti AstraZeneca Biopharmaceuticals. Všetky podmienky a náležitosti Verejnej ponuky boli vopred dohodnuté zmluvnými stranami v Zmluve. Spoločnosti AstraZeneca Biopharmaceuticals sa v Zmluve dohodli, že nezmenia žiadnu z podmienok Verejnej Ponuky, najmä nezmenia alebo neodvolajú Minimálnu Podmienku (tak ako je definovaná v bode 18 Oznámenia Koncentrácie ) a neznížia počet kmeňových akcií spoločnosti Medlmmune, ktoré sa spoločnosť AstraZeneca Biopharmaceuticals zaviazala nadobudnúť. ....“

	Úrad pri analýze Zmluvy, ktorej úplný preklad do jazyka slovenského bol úradu doručený listom zaevidovaným pod č. 2026/2007 dňa 28.05. 2007 zistil, že podľa Zmluvy je transakcia rozdelená na viaceré fázy pričom niektoré zmluvné záväzky plnia zmluvné strany odo dňa uzavretia zmluvy. Ide však o záväzky, ktoré iba udržiavajú faktický a právny stav v spoločnosti MedImmune Inc. do času, kým spoločnosť AstraZeneca nadobudne v Zmluve dohodnutý počet akcií MedImmune.

	Vzhľadom na skutočnosť, že celá transakcia je naviazaná na verejnú ponuku na prevzatie a vzhľadom na absentujúcu právnu úpravu tohto špecifického prípadu t. j. vyhlásenie verejnej ponuky na akcie vzniku koncentrácie v zákone, a teda aj absenciu de lege výnimky zo suspenzie koncentrácie podľa § 10 ods. 14 zákona, ako aj vzhľadom na právnu úpravu a povinnosti viažúce sa k ponuke na prevzatie, právnym titulom vzniku koncentrácie v predmetnom prípade, ak sa nepreukáže inak, bude prevod akcií. 
	
Na základe právnej analýzy úrad dospel k názoru, že Zmluva, ktorá sa viaže na vyhlásenie ponuky na prevzatie akcií Medlmmune, Inc. neumožňuje podnikateľovi Astrazeneca PLC vykonávať rozhodujúci vplyv na činnosť podnikateľa Medlmmune, Inc., ani neumožňuje vykonávať rozhodujúci vplyv podnikateľa AstraZeneca PLC na zloženie, hlasovanie alebo rozhodovanie orgánov podnikateľa Medlmmune, Inc. a tým získať kontrolu podľa § 9 ods. 4 zákona. Úrad teda pri analýze Zmluvy, neidentifikoval žiadne relevantné ustanovenie, ktoré by potvrdzovalo názor oznamovateľa koncentrácie t. j., že spoločnosť AstraZeneca PLC už na základe Zmluvy, ani na základe iných skutočností, získala kontrolu nad Medlmmune, Inc., a teda že uzatvorením Zmluvy došlo k naplneniu skutkovej podstaty koncentrácie podľa § 9 ods. 1 písm. b) zákona.

	Nakoľko za právny titul vzniku predmetnej koncentrácie úrad považuje prevod akcií, ku ktorému dôjde na základe verejnej ponuky, predmetný prevod akcií nebude porušením ustanovenia § 10 ods. 14 zákona, vzhľadom na to, že právny úkon, ktorý je uznaný za právny titul vzniku koncentrácie, nie je porušením práva a teda ani porušením ustanovenia § 10 ods. 14 zákona.

	Vzhľadom na to, že tak ako je uvedené vyššie, uzavretím Zmluvy nedošlo k naplneniu skutkovej podstaty § 9 ods. 1 zákona, úrad správne konanie vo veci predmetnej koncentrácie zastaví podľa § 32 ods. 2 písm. c) zákona.

	Úrad berúc do úvahy všetky uvedené skutočnosti pri posudzovaní oznámenej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Petra Novotná
advokátska koncipientka
Námestie SNP 15
811 06 Bratislava